Sklep I Ips 19463/2012-67
Sodna praksa Vrhovnega sodišča, 2013-08-29

Marko Šorli (preds.), Maja Tratnik (poroč.), mag. Kristina

zahteva za varstvo zakonitosti - dovoljenost - upravičenec za vložitev - oškodovanec kot tožilec - pooblaščenec

Oškodovanec kot tožilec ni upravičen vložiti zahteve za varstvo zakonitosti.

I. Zahteva za varstvo zakonitosti se zavrže.

II. Oškodovanci kot tožilci so dolžni plačati sodno takso.

1. Okrajno sodišče v Gornji Radgoni je s sklepom z dne 25. 2. 2013 na podlagi     437. člena Zakona o kazenskem postopku (v nadaljevanju ZKP) v zvezi z drugim odstavkom 277. člena ZKP zavrglo obtožni predlog oškodovancev kot tožilcev z dne 21. 6. 2012. Višje sodišče v Mariboru je pritožbo pooblaščenca oškodovancev kot tožilcev s sklepom z dne 27. 3. 2013 kot neutemeljeno zavrnilo, oškodovancem kot tožilcem pa v plačilo naložilo sodno takso.

2. Zoper navedeno pravnomočno odločbo je pooblaščenec oškodovancev kot tožilcev dne 2. 7. 2013 vložil zahtevo za varstvo zakonitosti, kot navaja, zaradi bistvene kršitve določb kazenskega postopka iz 5. točke prvega odstavka 371. člena ZKP. V zahtevi navaja, da se pregon kaznivega dejanja krive izpovedbe vrši po uradni dolžnosti in ni odvisen od volje oškodovanca oziroma v primeru njegove smrti, od volje njegovih ožjih sorodnikov. Zato vložniki (dediči po pokojnem ovaditelju) niso zamudili trimesečnega objektivnega roka iz 55. člena ZKP, v katerem bi morali podati izjavo, da nadaljujejo postopek po pokojnem K. D. Vrhovnemu sodišču predlaga, da zahtevi ugodi in razveljavi izpodbijani pravnomočni sklep.

3. Vrhovno sodišče na podlagi podatkov spisa ugotavlja, da:

je oškodovanec K. D. po pooblaščencu dne 8. 8. 2011 vložil na Okrožno državno tožilstvo v Murski Soboti ovadbo zoper M. P., A. P. in N. P., zaradi kaznivih dejanj krive izpovedbe po prvem in drugem odstavku 284. člena Kazenskega zakonika (v nadaljevanju KZ-1),

oškodovanec K. D. pravice iz 433. člena ZKP ni izkoristil;

je oškodovanec K. D. dne 24. 9. 2011 umrl;

dediči po pokojnem oškodovancu v roku iz 55. člena ZKP niso podali izjave o nadaljevanju postopka;

je Okrožno državno tožilstvo v Murski Soboti s sklepom z dne 29. 3. 2012 ovadbo oškodovanca zavrglo, ker so podane okoliščine, ki izključujejo pregon (oškodovanec je umrl 24. 9. 2011, v roku treh mesecev po njegovi smrti pa dediči niso podali izjave, da nadaljujejo postopek);

so oškodovanci kot tožilci (dediči po pokojnem K. D.) po pooblaščencu dne 22. 6. 2012 vložili obtožni predlog zoper M. P., A. P. in N. P. zaradi kaznivih dejanj krive izpovedbe po prvem in drugem odstavku 284. člena KZ-1, ki je bil s izpodbijanim pravnomočnim sklepom zavržen.

4. Po določbi prvega odstavka 420. člena ZKP se sme zoper pravnomočno sodno odločbo, s katero je bil končan kazenski postopek, in zoper sodni postopek, ki je tekel pred tako pravnomočno sodbo, po pravnomočno končanem kazenskem postopku vložiti zahtevo za varstvo zakonitosti. Zahtevo za varstvo zakonitosti smejo po določbi prvega odstavka 421. člena ZKP vložiti vrhovni državni tožilec, obdolženec in zagovornik.

5. Glede na določbo prvega odstavka 421. člena ZKP oškodovanec kot tožilec ni upravičen vložiti zahteve za varstvo zakonitosti. Zato je Vrhovno sodišče zahtevo pooblaščenca oškodovancev kot tožilcev za varstvo zakonitosti kot nedovoljeno zavrglo (drugi odstavek 423. člena ZKP).

6. Izrek o stroških postopka temelji na določbi 98. a člena ZKP v zvezi z drugim odstavkom 96. člena ZKP.  Sodno takso bo s posebnim plačilnim nalogom odmerilo sodišče prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep I Ips 23/2010, enako tudi I Ips 45/2011, I Ips 1946/2011-32, I Ips 18478/2010-128, I Ips 35031/2010-161, I Ips 76334/2010-73,  I Ips 5991/2012-58,  I Ips 6115/2010, I Ips 32692/2012-99, I Ips 30445/2014-47, I Ips 9400/2015-31